Wanneer is dit 'n wyse besluit om 'n persoonlike sportafrigter vir my kind te kry? - Solidariteit GildesSolidariteit Gildes Wanneer is dit 'n wyse besluit om 'n persoonlike sportafrigter vir my kind te kry? - Solidariteit Gildes
Tuis / Gilde Artikels / Wanneer is dit 'n wyse besluit om 'n persoonlike sportafrigter vir my kind te kry?
Die ouers van soveel jong kinders wat op skool in sport uitblink, droom daarvan dat hul kind eendag as 'n sportman/-vrou sy of haar provinsie of land sal verteenwoordig, of dat dit 'n wonderlike beroep sal word. Die droom begin dikwels by die kinders self wat hul ouers pols om persoonlike afrigting in hul gunstelingsport te kry. Worstel jy as ouer dalk met die vraag: Wanneer is dit wys om 'n persoonlike sportafrigter* vir my kind aan te stel?
*(Alle verwysings na afrigter in hierdie artikel sluit vroue-afrigters in.)
Jannie Putter, 'n Sportsielkundige ("mental coach") van verskeie atlete en sportspanne, bekende motiveringspreker en outeur, werp lig op hierdie belangrike saak.
Watter faktore bepaal of ek in privaat afrigting vir my kind moet belê?
Jou kind se ouderdom. Daar is nie 'n voorgeskrewe ouderdom nie. Die gereedheid vir professionele afrigting hang af van wie jou kind is, jou kind se emosionele kapasiteit en ook wie die afrigter is wat jy kies.
Jou kind se toegewydheid. Is jou kind werklik daartoe verbind om die sport te beoefen, of is dit maar net 'n belangstelling of talent op 'n vroeë ouderdom?
Op laerskool wen kinders hoofsaaklik as gevolg van:
Geboortedatum: Kinders wat vroeg in die jaar gebore is (Januarie, Februarie of Maart), ding mee teen kinders wat later in die jaar gebore is (Oktober, November en Desember). Hulle is dus fisiek groter en sterker, wat aan hulle 'n groot voorsprong gee.
Talent: 'n Klein bietjie meer talent op laerskoolvlak maak 'n groot verskil. Talent word later egter 'n "gelykmaker" en dan is dit faktore soos karakter en geestelike taaiheid wat bepaal of 'n kind suksesvol sal wees.
Die leergierigheid en afrigbaarheid van jou kind.
Finansies: Wanneer 'n kind gedurig skuldig voel oor die finansiële "las" wat sy/haar droom op die ouers plaas, sal dit nooit werk nie. Aan die ander kant kan dit wees dat ouers nie 'n professionele afrigter kan bekostig nie en dan voel hulle skuldig omdat hulle nie hul kind die geleentheid kan gee nie. Skuldgevoelens kan nooit werk nie.
Die beskikbaarheid van 'n ideale afrigter (veral vir jong kinders). So 'n afrigter is iemand wat meer gaan doen as om net die sport af te rig. Hy of sy gaan met jou kind se hart werk.
1. Is privaat afrigting net relevant vir individuele sport, of geld dit vir spansport ook?
Privaat afrigting is uiters relevant vir spansport. 'n Afrigter of onderwyser (wat afrig) is waarskynlik (naas die kind se ouers) die belangrikste persoon in 'n kind se lewe. 'n Afrigter het die mag om 'n kind se hart te wen maar ook om 'n kind se hart te breek. Die afrigter kan 'n kind se sportloopbaan "maak" of "breek." Té veel kinders se lewens (en harte) word verloor as gevolg van dwase en "tradisionele" afrigters. Vir talle afrigters gaan alles oor die uitslag – selfs al is dit ten koste van 'n kind se hart. Wanneer jy 'n afrigter vir jou kind kies, moet jy hierdie keuse met wysheid uitoefen – dit het 'n langtermyn-effek op elke mens.
2. Wat is die eienskappe van 'n goeie (die ideale) afrigter?
Daar is talle eienskappe wat 'n mens kan opnoem, maar hierdie is van die belangrikstes:
Die afrigter moet weet met wie hy werk. Hy moet kennis dra van die verskillende persoonlikheidstipes en weet hoe om met elkeen te werk. Natuurlik moet hy ook die kinders met wie hy werk se temperament verstaan. So 'n afrigter het nie 'n ego wat in sy pad staan deurdat hy homself probeer bewys nie – sy fokus is om werklik die hart van elke kind met wie hy werk, te wen.
Hy verstaan dat elke kind verskil en is nie tegnies rigied nie. Hy is in staat om die uniekheid van elke kind te ontwikkel selfs al lyk dit nie altyd so "goed" nie.
Hy leef dít waarvoor hy staan self uit – as hy dissipline verwag, dan leef hyself gedissiplineerd.
Afrigting gaan nie oor die afrigter nie maar oor die kind – hy is 100% gemaklik daarmee om krediet vir die kind te gee en om terug te staan in daardie "glorie-oomblikke" wat die kind beleef.
Hy staar hom nie blind teen tradisie nie – hy is bereid om dít wat binne elke kind is wat spesiaal is, te ontdek en word nie deur verandering bedreig nie.
Hy begryp dat hy die vermoë het om 'n lewe te maak of te breek – en daarom werk hy versigtig en wys met elke kind. Hy bou drome – hy breek dit nie af nie.
Hy het die vermoë om 'n liefde en 'n lag by die kind wat hy afrig, te kweek. Niks is té ernstig nie en humor is deel van dit wat hy doen.
3. Is 'n ooreenkoms noodsaaklik?
Die ideale afrigter stel 'n duidelike ooreenkoms op tussen hom, die ouers en die kind voordat hy met afrigting begin. Hierdie ooreenkoms gaan meer oor die emosionele en geestelike impak as oor die fisieke kondisionering van die kind. In Hoofstuk 4 (Die begin van die verhouding – die ooreenkoms) van Jannie se boek, Wen 'n hart*, word so 'n ooreenkoms bespreek en uiteengesit
4. Waar en hoe begin 'n mens soek na die ideale afrigter?
Luister. Die getuienisse van gelukkige en tevrede ouers en kinders is die beste advertensie.
Met die aanhaling hieronder beklemtoon Jannie dat, wat sport(afrigting) betref, 'n kind se hart belangriker as enigiets anders is.
"Ons kan motiveer tot ons blou word. Ons kan afrig en die beste tegnieke in die wêreld implementeer. Ons kan inspireer en aanmoedig en elke moontlike geleentheid soek … As jy nie die hart van 'n kind of atleet het nie, het jy niks nie."
*Elke ouer, onderwyser (wat sport afrig) en elke afrigter behoort Jannie Putter se boek, WEN 'n HART – 'n handleiding vir afrigters, ouers en onderwysers (Januarie 2021) te lees.